Il-Ministeru għad-Djalogu Soċjali, l-Affarijiet tal-Konsumatur u Libertajiet Ċivili nieda proċess ta’ konsultazzjoni dwar il-qafas tad-drittijiet tal-bnedmin f’Malta. Fi stqarrija l-Ministeru qal li l-Gvern jemmen li l-qafas leġislattiv u infrastrutturali għandhom bżonn li jiġu rinforzati, għaliex qegħdin jonqsu milli jipprovdu lill-pajjiż bil-qafas tad-drittijiet tal-bniedem u l-ugwaljanza li jistħoqqlu.  Nemmnu li f’pajjiżna għandu jkollna qafas b’saħħtu ta’ drittijiet tal-bniedem u liġijiet ta’ ugwaljanza, kif ukoll istituzzjoni b’saħħitha li tinforza l-liġijiet addottati.  Din l-istituzzjoni għandha tkun konformi kemm mal-mudell tan-Nazzjonijiet Uniti dwar l-istituzzjoni nazzjonali għad-drittijiet umani (NHRI) skont il- Prinċipji ta’ Pariġi , kif ukoll il-mudell ta’ organiżmi għall-ħarsien tal-ugwaljanza tal-Unjoni Ewropea skont id-direttivi dwar l-ugwaljanza, speċifikament id- Direttiva dwar l-Ugwaljanza Razzjali , id- Direttiva dwar Aċċess għal Merkanzija u Servizzi fuq bażi tal-Ġeneru u d- Direttiva (Tfassil mill-Ġdid) tal-Ġeneru . Fl-isfond ta’ dan kollu l-Gvern qiegħed iniedi din il-konsultazzjoni pubblika bil-għan li jisma’ l-opinjonijiet u s-suġġerimenti tal-pubbliku inġenerali, għaqdiet tas-soċjeta` ċivili, korpi kostitwiti, partiti politiċi, istituzzjonijiet tal-gvern u entitajiet oħra li jixtiequ li jagħtu l-kontribut tagħhom f’dan il-proċess. Id-dokument ta’ konsultazzjoni huwa aċċessibli fuq is-sit tal-Ministeru www.msdc.gov.mt/hssumanrights . Is-sottomissjonijiet għandhom jaslu sal-Ġimgħa 28 ta’ Marzu 2014.